**SZÁLLÁSHELY ÜGYINTÉZÉS ELEKTRONIKUSAN**

**Tájékoztatjuk a Tisztelt Szálláshely-szolgáltatót, hogy ipar-kereskedelmi ügyeit elektronikusan is intézheti.**

Az elektronikus ügyintézés és a bizalmi szolgáltatások általános szabályairól szóló 2015. évi CCXXII. törvény 2018. január 1. napjától kötelező jelleggel bevezette az elektronikus ügyintézést.

Ez alapján a **gazdálkodó szervezet**, valamint az **ügyfél jogi képviselője elektronikus ügyintézésre köteles.**

A gazdálkodó szervezetek számára jogszabály írja elő, hogy kizárólag elektronikusan (Cégkapun keresztül) intézhetik hivatalos ügyeiket. EVNY-ben (egyéni vállalkozói nyilvántartás) szereplő vállalkozó is csak KÜNY tárhelye (régi nevén ügyfélkapu) útján tarthat kapcsolatot az önkormányzati hatósággal.

*Amennyiben a törvényben előírtak ellenére nem elektronikusan terjeszti be kérelmét – az általános közigazgatási rendtartásról szóló 2016. évi CL. törvény (Ákr.) 46. § (2) bekezdésében foglaltak értelmében – a hatóság visszautasítja azt.*

Az online ügyintézéshez rendelkezni kell ügyfélkapus regisztrációval, tárhellyel, valamint a Rendelkezési Nyilvántartásban alaprendelkezéssel. További információ a Rendelkezési nyilvántartásról: **https://rendelkezes.gov.hu/rny-public/**.

Fentiek megléte után a [**https://heviz.asp.lgov.hu/**](https://heviz.asp.lgov.hu/) **portálunkon** (vagy az Önkormányzati Hivatali Portál internetes oldalán [**https://ohp-20.asp.lgov.hu/nyitolap**](https://ohp-20.asp.lgov.hu/nyitolap) - bejelentkezés után Hévíz település kiválasztásával) – tudja ügyeit intézni, **Intézze ügyeit elektronikusan!** szövegre kattintással.

**FONTOS!** Kérjük bármely felületet is használja lépjen be a **„Bejelentkezés”** menübe, amely átirányít a KAÜ azonosításhoz, ahol választható az ügyfélkapun keresztüli belépés (vagy az elektronikus személyigazolvánnyal, vagy a telefonos azonosítással történő belépés). A bejelentkezés elmulasztása esetén nem tudja elektronikusan elküldeni az űrlapot, valamint azt nem lehet menteni és tárolni.

A **Cég nevében szerepkör** használatával cég képviselőjeként tud ügyet indítani, vagyis űrlapot beküldeni, adóegyenleget, adóbevallási információkat, az indított ügyek állapotát lekérdezni, valamint adókat, díjakat, illetékeket befizetni. Amennyiben az Önt meghatalmazó cég nevében szeretne ügyet intézni, az E-önkormányzat portál SZEREPKÖRVÁLASZTÁSmenüpontjában kell kiválasztania a „Cég nevében” értéket, majd az adószám megadásával azonosítania az adott céget. A „KIJELENTKEZÉS” gomb alatt található a **„SZEREPKÖRVÁLTÁS”** gomb. Amennyiben egy cég képviseletében szeretne eljárni, kattintson a „SZEREPKÖRVÁLTÁS” gombra.

Az „**ÜGYINDÍTÁS”** ikonra kattintva, az „**ÁGAZAT”** legördülő lehetőségei közül kiválasztja az **Ipar-kereskedelem** megnevezésűt, majd az „**ÜGYTÍPUS”:** **szálláshely** kiválasztását követően a **„LEKÉRDEZÉS”** gombra kattintást követően az alábbi űrlapok állnak rendelkezésre az elektronikus benyújtáshoz:

* **ADATSZOLGÁLTATÁS AZ ÜZLETI CÉLÚ EGYÉB SZÁLLÁSHELYRŐL;**
* **SZÁLLÁSHELY MEGSZŰNÉSÉNEK BEJELENTÉSE**;
* **SZÁLLÁSHELY NYILVÁNTARTÁSBA VÉTELI KÉRELEM, BEJELENTÉS.**

Ezt követően az **Online kitöltés** gombra kattintva tudjamegkezdeni a kiválasztott űrlap kitöltését.

„Űrlap előnézet” gombra kattintva megjelenik pdf formában az elektronikus nyomtatvány.

Az elektronikus űrlap minden esetben főlappal kezdődik, ahol a bejelentkezett ügyfél adatai jelennek meg, **offline módban a beküldő adatai üresek,** itt a bal felső sarokban az „űrlap beküldése” menüpont nem jelenik meg, **tehát nem lehet elektronikusan beküldeni!**

Az elektronikus nyomtatványban az egyes lapok között a felső menüsorban található „Fejezetek” menüponttal lehet lépegetni.

Beküldés előtt javasoljuk az **„Ellenőrzések lefuttatása”** menüpontot használni, amely megmutatja, hol van még kötelezően kitöltendő mező.

A bejelentéshez kötelező csatolni a jogszabályban előírtakat:

* helyszínrajz
* nem a kérelmező tulajdonában lévő szálláshely esetében a szálláshely használatának jogcímére vonatkozó igazoló okirat vagy annak másolata a tulajdoni lap kivételével,
* haszonélvezet esetében – ha nem a tulajdonos vagy a haszonélvező a szálláshely-szolgáltató – a haszonélvező hozzájárulását igazoló okirat,
* közös tulajdonban álló szálláshely esetében, ha nem valamennyi tulajdonostárs a szálláshely-szolgáltató a tulajdonostársak hozzájárulását igazoló okirat,
* aláírási címpéldány másolata cég esetén
* a szálláshelykezelő szoftver meglétét igazoló dokumentum (ingyenes szoftver esetén az NTAK regisztrációt követően az ott megadott e-mail-címére elküldött dokumentum)
* szálláshely-minősítő szervezet által kiadott minősítő dokumentum.

**Ingyenes szálláshelykezelő szoftver**

Jogszabály alapján a Magyar Turisztikai Ügynökség a maximum 8 szobával és 16 férőhellyel rendelkező magánszálláshelyek és egyéb szálláshelyek, panziók és közösségi szálláshelyek, üdülőháztelepek és nyaralóhajók számára ingyenes szálláshelykezelő szoftvert biztosít, amelyen keresztül minden szükséges adminisztrációs teendő és a napi NTAK-adatszolgáltatás is könnyen és gyorsan teljesíthető. A VENDÉGEM szoftver az adott szálláshely NTAK-regisztrációja során, ingyenesen igényelhető az NTAK felületén. Az alkalmazás az NTAK-regisztrációt követően azonnal használható, ahhoz csupán internet hozzáféréssel és kamerával ellátott okostelefonnal kell rendelkezni. Első alkalommal az a természetes személy tud belépni a VENDÉGEM alkalmazásba ügyfélkapus azonosítójával, aki az adott szálláshelyet az NTAK-ba regisztrálta. Bővebb tájékoztatást a folyamatosan frissülő <https://info.ntak.hu> oldalon érhetnek el.

**Szálláshely-minősítő szervezet által kiadott minősítő dokumentum**

Szálláshely-minősítő szervezet által kiadott minősítő dokumentum. A szálláshely-üzemeltetési tevékenység csak olyan szálláshelyen folytatható, amely megfelel a szálláshely-minősítő szervezet elektronikus felületén közzétett, az adott szálláshelytípusra vonatkozó követelményeknek. Szálláshely-minősítés érdekében látogasson el a szallashelyminosites.hu portálra.

**A szálláshely-szolgáltatási tevékenységgel kapcsolatos eljárások, bejelentés, adatváltozás, megszüntetés, illetékmentes eljárások.**

Az elektronikus űrlap beküldése az **„Űrlap beküldése”** menüpontra kattintással lehetséges, az űrlapot menteni csak beküldés előtt lehetséges, amennyiben el kívánja azt menteni akkor a beküldés előtt tegye meg.

**Amennyiben az Ön által intézendő ügyben nem talál formanyomtatványt, akkor beadványát az e-Papír szolgáltatáson keresztül terjesztheti be (**[**https://epapir.gov.hu**](https://epapir.gov.hu)**).**

Kérdés esetén kollégáink a Hévízi Polgármesteri Hivatal elérhetőségén 8380 Hévíz, Kossuth u. 1. tel. 83/500-800, 83/500-818 szívesen segítenek.

Hévízi Polgármesteri Hivatal